b'\n_START_ARTICLE_\nBossa nova\n_START_SECTION_\nLevinneisyys\n_START_PARAGRAPH_\nBossa nova on laajalti tunnettu Brasiliassa sek\xc3\xa4 my\xc3\xb6s merkitt\xc3\xa4v\xc3\xa4sti Yhdysvalloissa, L\xc3\xa4nsi-Euroopassa, Japanissa ja Filippiineill\xc3\xa4.\n_START_SECTION_\nAlkuper\xc3\xa4 ja historia\n_START_PARAGRAPH_\nBossa novan musikaalinen tyyli kehittyi sambasta. Se sai my\xc3\xb6s afroamerikkalaisen jazz-tyylin vaikutteita. Bossa nova kehittyi Brasiliassa, kun Elizete Cardoso levytti \xe2\x80\x9dChega de Saudade\xe2\x80\x9d -kappaleen Canc\xc3\xa3o de Amor Demais LP-levyll\xc3\xa4. S\xc3\xa4vellys perustui Vinicius de Moraesin runoihin ja Ant\xc3\xb4nio Carlos Jobimin musiikkiin. Gilberto esitti laulun pian levyn ilmestymisen j\xc3\xa4lkeen. Gilberton suositut esiintymiset ja elokuva Musta Orfeus (1959) toivat bossa novalle kuuluisuutta ja tulivat suosituiksi Brasiliassa sek\xc3\xa4 Latinalaisessa Amerikassa, josta se levisi Pohjois-Amerikkaan yhdysvaltalaisten jazzmuusikoiden vierailuiden mukana. Charlie Parkerin ja Stan Getzin levytykset yhdess\xc3\xa4 Getz/Gilberto-levyn ja lukuisten kuuluisten jazzesitt\xc3\xa4jien (kuten Ella Fitzgerald ja Frank Sinatra) levytysten kanssa vahvistivat bossa novan kuuluisuutta ja johtivat maailmanlaajuiseen boomiin vuoden 1963 aikana._NEWLINE_Jobimin 1962 s\xc3\xa4velt\xc3\xa4m\xc3\xa4st\xc3\xa4 \xe2\x80\x9dGarota de Ipanemasta\xe2\x80\x9d (Ipaneman tytt\xc3\xb6) tuli Astrud Gilberton laulamana maailmanlaajuinen hitti ja bossa novan tunnetuin kappale, kun Stan Getz levytti sen yhdess\xc3\xa4 Jo\xc3\xa3o Gilberton kanssa albumille Getz/Gilberto (1963).'